የአሜሪካ አምባሳደር ፓትሪሺያ ሃስላክ በኢትዮጵያ የስራ ጊዜያቸውን አጠናቀቁ
  -ፕሬዚዳንት ሙላቱ ተሾመ ላለፉት ሶስት ዓመታት በኢትዮጵያ የአሜሪካ አምባሳደር ሆነው ያገለገሉትን እና የስራ ጊዜያቸውን ያጠናቀቁትን አምባሳደር ፓትሪሺያ ሃስላክን አሰናበቱ።ትናንት በብሄራዊ ቤተመንግስት አምባሳደር ፓትሪሺያ ሃስላክን አግኝተው ያሰናበቱት ፕሬዚዳንት ሙላቱ፥ አምባሳደሯ በቆይታቸው የኢትዮ-አሜሪካ ግኑኝነትን የበለጠ ለማጠናከር ላከናወኑት ስራ አመስግነዋል።የዴሞክራሲ ስርዓት ግንባታና የመልካም አስተዳደር ስራዎችን በጋራ ለመስራት የሚያስችላቸውን ውይይትም አድርገዋል።ሁለቱ አገሮች በተለይ በኢንቨስትመንት ዘርፍ ያላቸው ግንኙነት ይበልጥ ለማጠናከር እንደሚሰሩም አረጋግጠዋል።የአሜሪካው ፕሬዝዳንት በኢትዮጵያ ያደረጉት ጉብኝት የሁለትዮሽ ግንኙነቱ እያደገ መምጣቱን የሚያመላክትና ይበልጥ የሚያነቃቃ መሆኑንም ጠቁመዋል።አሜሪካ ከምታደርገው የልማት ትብብር ባሻገር በአሁኑ ወቅት በተከሰተው ድርቅ የሰብዓዊነት እርዳታ ማድረጓንም ፕሬዝዳንት ሙላቱ አድንቀዋል።በቀጣይም ሁለቱ አገራት በተለያዩ ጉዳዮች ላይ ተባብረው መስራት የሚችሉበት ሁኔታ እየሰፋ መምጣቱ ተገልጿል።አምባሳደር ፓትሪሺያ ሃስላክ በበኩላቸው እስካሁን በኢትዮጵያ በነበራቸው ቆይታ መደሰታቸውን ተናግረዋል።የሁለቱን አገራት ግንኙነት ለማጠናከርና ተልዕኳቸውን ለመፈጸም እንዲችሉ በኢትዮጵያ ለተደረገላቸው ድጋፍና ትብብርም አመስግነዋል።የሁለቱ አገራት ግንኙነት በኢትዮጵያ የትምህርት ስርዓት ለማስፋፋትና ጠንካራ የሰው ኃይል ለማፍራት እንዲሁም በሰብዓዊነት እርዳታ ሳቢያ ነበር በ1903 ዓ.ም የጀመረው።የደርግ መንግስት ስልጣን ላይ መውጣቱን ተከትሎ የሁለቱ አገሮች ግንኙነት ተቀዛቅዞ የነበረ ቢሆንም ከስርዓቱ ውድቀት በኋላ ግን ዳግም እያንሰራራ መሆኑ ገልጸዋል።(ኢዜአ) 